Η τηλεόραση, η κοινωνία και το παιδί

Του Δημήτρη Τσαρδάκη

Το θέμα μου θα μπορούσε να έχει ως τίτλο ‘’ένας κόσμος χωρίς τηλεόραση’’. Σκέφτηκε, λοιπόν, κανείς από μας πώς θα ήταν ένας κόσμος χωρίς τηλεόραση; Ισχυρίζομαι, λοιπόν, πως αν θα έλειπε η τηλεόραση, όπως την γνωρίζουμε σήμερα, δεν θα συνέβαινε απολύτως τίποτε και οι άνθρωποι θα συνέχιζαν τη ζωή τους, όπως έζησαν για χιλιάδες χρόνια χωρίς τηλεόραση, χωρίς αυτοκίνητο, χωρίς ψυγείο και πλυντήριο. Αν όμως έλειπαν οι πατάτες ή το ρύζι, ο μισός πληθυσμός του πλανήτη θα πεινούσε. Μόλις, λοιπόν, εμφανίζεται η τηλεόραση αμέσως μετά τον δεύτερο παγκόσμιο πόλεμο (είχε προηγηθεί η τέχνη του κινηματογράφου), αμέσως οι παιδαγωγοί και οι ψυχολόγοι χωρίστηκαν σε δύο ομάδες, σ΄ αυτούς που υποστηρίζουν την τηλεόραση, ως μέσο μαζικής επικοινωνίας και ψυχαγωγίας, και σ΄ αυτούς που την κατακρίνουν, ως μέσο μαζικής ‘’αποχαύνωσης’’ και ‘’αλλοτρίωσης’’ του ανθρώπου. Πιο επικριτικοί απέναντι στο φαινόμενο ‘’τηλεόραση’’, στέκονται οι διανοούμενοι, και ιδιαίτερα οι ψυχολόγοι, οι κοινωνιολόγοι και οι παιδαγωγοί. Οι πρώτες αρνητικές κριτικές και επικρίσεις, -ιδιαίτερα σε ό,τι αφορά στις επιδράσεις της τηλεόρασης στην παιδική ηλικία-, έρχονται από την Αμερική κατά τις δεκαετίες του ‘60 και του ’70 του προηγούμενου αιώνα.

Ψυχολόγοι και κοινωνιολόγοι, όπως η Μαίρη Γουίν, ο Τζέρυ Μάντερ, ο Χέρμπερτ Σίλλερ, ο Ζαν Καζνέβ, ο Νόαμ Τσόμσκυ και άλλοι, δημοσιεύουν βιβλία με τους χαρακτηριστικούς τίτλους ‘’το ναρκωτικό με την πρίζα’’, ‘’ένας ξένος μέσα στο σπίτι’’, ‘’ο άνθρωπος τηλεθεατής’’, ‘’κλείστε την τηλεόραση’’, ‘’πετάξτε την τηλεόραση από το παράθυρο’’ και τα λοιπά. Και ποιες είναι η κατηγορίες; Οι κατηγορίες που της προσάπτουν είναι, ότι η τηλεόραση είναι κλέφτρα και κλέβει τον ελεύθερο χρόνο από τα παιδιά, που πρέπει να τον διαθέτουν στο διάβασμα και στο παιχνίδι. Ότι αποβλακώνουν τον άνθρωπο, γιατί του δείχνουν έναν πλασματικό κόσμο, που στην πραγματικότητα δεν υπάρχει (ή υπάρχει μόνον για μία μειοψηφία ανθρώπων). Ότι διαταράσσει την οικογενειακή γαλήνη και βάζει τους ανθρώπους στον καναπέ, να κάθονται ο ένας δίπλα στον άλλον χωρίς να ομιλούν. Ότι μέσω της διαφήμισης εθίζει τους ανθρώπους στην κατανάλωση. Ότι κάνει τα παιδιά επιθετικά, νευρικά και βίαια, γιατί τα δείχνει όλο πράξεις βίας, ιδιαίτερα μέσα από τις αστυνομικές και πολεμικές ταινίες που προβάλλει σωρευτικά. Και, τέλος, ότι η τηλεόραση, με τις εικόνες και τις ειδήσεις, διδάσκει στα νέα παιδιά να καταφεύγουν γενικώς στην παραβατικότητα και στην τεμπελιά.

Εν τω μεταξύ, παρά την πολεμική κριτική που έρχεται, κυρίως, από την Αμερική, η τηλεόραση θρονιάζεται καλά μέσα στα σπίτια μας και μάλιστα δύο και τρεις συσκευές μέσα στο ίδιο σπίτι. Όσο περνούν τα χρόνια, η κριτική από την πλευρά των ψυχολόγων, των κοινωνιολόγων και των παιδαγωγών αρχίζει να μαλακώνει και ξεκινάει έτσι μία συζήτηση, αν και κατά πόσον θα πρέπει να είναι ελεγχόμενη η κατάσταση από τους γονείς, έτσι ώστε τα παιδιά να βλέπουν επιλεκτικά μερικές μόνον εκπομπές, οι οποίες είναι γραμμένες ειδικά για την παιδική ηλικία. Τα λεγόμενα παιδικά τηλεοπτικά προγράμματα. ΄Ετσι, σιγά-σιγά, γεννήθηκε η λεγόμενη εκπαιδευτική τηλεόραση με διάφορες σειρές, κατάλληλες για την παιδική ηλικία (όπως η Χάιντυ, το μάπετ σόου και άλλες). Η συζήτηση αυτή κορυφώνεται κατά την δεκαετία του ‘80 και του ‘90 του προηγούμενου αιώνα. Το υπουργείο παιδείας θεσπίζει τον θεσμό της εκπαιδευτικής τηλεόρασης, που όμως λειτούργησε με δυσκολίες, επειδή τα προγράμματα κοστίζουν πολύ. Εν τω μεταξύ, συμπληρώνονται, ήδη, πενήντα χρόνια από τότε που η τηλεόραση κάνει την εμφάνισή της στην Ελλάδα. Πενήντα χρόνια ισοδυναμούν με δύο γενιές που γεννήθηκαν και μεγάλωσαν με την τηλεόραση. Λίγο νωρίτερα η γενιά η δικιά μου και οι προηγούμενες μεγαλώσαμε χωρίς τηλεόραση, με το αυτοσχέδιο παιχνίδι στις αλάνες της γειτονιάς και δεν μας έλειψε τίποτε απολύτως.

Στη δεκαετία του 1970 βρέθηκα στο πανεπιστήμιο της Φρανκφούρτης της τότε Δυτικής Γερμανίας, όπου έκανα τις μεταπτυχιακές μου σπουδές. Από ένα προσωπικό ενδιαφέρον έκανα το διδακτορικό μου στην κοινωνιολογία της τηλεόρασης. Για την εποχή εκείνη το θέμα ήταν αρκετά πρωτότυπο και από επιστημονική άποψη ενδιαφέρον. Τα αποτελέσματα της ερευνητικής μου εργασίας, όπως και άλλες παρόμοιες έρευνες στην Ευρώπη, βασίστηκαν κυρίως στους ποσοτικούς δείκτες. Δηλαδή, πόσες ώρες την ημέρα βλέπουν τα παιδιά τηλεόραση, ποια προγράμματα προτιμούν να βλέπουν, πόσες ώρες διαβάζουν τα μαθήματά τους και πώς, εντέλει, διαμορφώνουν τον ελεύθερο χρόνο τους. Οι ποιοτικοί δείκτες, δηλαδή το γεγονός των επιδράσεων της τηλεοπτικής κατανάλωσης στον ψυχισμό και στην συμπεριφορά των παιδιών, ήταν εξαιρετικά δύσκολο να ανιχνευτούν, από την άποψη ότι δεν είχαν εξελιχτεί ακόμη τα κατάλληλα μεθοδολογικά εργαλεία. Οι ποιοτικές έρευνες πρέπει να βασίζονται, κυρίως, σε προσωπικές συνεντεύξεις και αυτό για τα παιδιά της σχολικής ηλικίας είναι εξαιρετικά δύσκολο εγχείρημα. Άλλωστε, η τεχνολογία προχωρεί και το ενδιαφέρον των παιδιών μετατοπίζεται, ανάλογα με τις νέες τεχνολογικές προκλήσεις, όπως είναι τα κοινωνικά δίκτυα, τα λεγόμενα social media.

Αλλά έτσι συμβαίνει πάντοτε. Όταν παρουσιάζεται μία νέα τεχνολογία αρχίζουν οι εξορκισμοί και οι αναθεματισμοί και όταν η τεχνολογία γίνει μέρος, κομμάτι της ζωής μας, αρχίζει μία πιο νηφάλια προσέγγιση στο πρόβλημα. Γιατί συμβαίνει αυτό; Αυτό συμβαίνει γιατί κάθε νέα τεχνολογία αλλάζει τις κοινωνικές δομές και τις ανθρώπινες σχέσεις και οι άνθρωποι, γενικώς, όταν είναι βολεμένοι σε έναν τρόπο ζωής, δύσκολα θέλουν να αλλάξουν τις συνήθειές τους και τις αξίες τους. Σκεφτείτε τι έγινε με το αυτοκίνητο, πόσο άλλαξε τις δομές της κοινωνίας και της οικονομίας (στο θέμα αυτό θα αναφερθώ λίγο αργότερα). Ας δούμε, όμως, για λίγο τι ακριβώς είναι η τηλεόραση και προκάλεσε τόσες διαμάχες μεταξύ των ψυχολόγων και των παιδαγωγών; Η τηλεόραση είναι ένα μέσο μαζικής επικοινωνίας και ενημέρωσης (μετά τον κινηματογράφο, το ραδιόφωνο, τον τύπο) και βοηθάει τον άνθρωπο να πληροφορείται τα γεγονότα την ίδια ώρα που συμβαίνουν. Για παράδειγμα, την 11η Σεπτεμβρίου του 2001 είδαμε όλοι life από τις οθόνες μας να γκρεμίζονται οι δίδυμοι πύργοι στη Νέα Υόρκη με τα αεροπλάνα που έριξαν επάνω οι τρομοκράτες και σκοτώθηκαν πάνω από τρεις χιλιάδες άνθρωποι. Δεν είναι τρομερό, θα μου πείτε; Ασφαλώς είναι τρομερό και μία τέτοια ενέργεια δύσκολα μπορεί να την συλλάβει το ανθρώπινο μυαλό και κυρίως να την εκτελέσει. Πριν λίγους μήνες είδαμε και πάλι life την πυρκαγιά στο Μάτι Αττικής και τις πλημμύρες στη Μάντρα, όπου είχαμε και πάλι ανθρώπινα θύματα και καταστροφές.

Αλλά η τηλεόραση δεν είναι μόνον αυτό. Η τηλεόραση, όπως εξελίχτηκε τις τελευταίες δύο δεκαετίες (ιδιαίτερα αναφέρομαι στην ιδιωτική τηλεόραση), είναι ένα πολυμίξερ. Τα κάνει όλα και τα μπορεί όλα. Ενημερώνει, ψυχαγωγεί, μαγειρεύει, διαφημίζει, πουλάει έξυπνες συσκευές, κουτσομπολεύει, παίζει παιχνίδια λοταρίες, λέει τα ζώδια, κάνει μόδα, δείχνει ποδόσφαιρο, κάνει συνοικέσια (η κλειδαρότρυπα του Power of Love), προπαγανδίζει, πληροφορεί και άλλοτε παραπληροφορεί (τα λεγόμενα face news). Συνεπώς, η τηλεόραση τα κάνει όλα και τα μπορεί όλα. Παρουσιάζει έναν κατακερματισμένο κόσμο και ο τηλεθεατής καλείται να συνδέσει τα κομμάτια του. Εμείς όλοι, λοιπόν, και ιδιαίτερα τα παιδιά, είμαστε οι καταναλωτές όλων αυτών των προγραμμάτων. Καταναλώνουμε ό,τι η τηλεόραση μας σερβίρει. Χωρίς εμάς η τηλεόραση, και ιδιαίτερα η ιδιωτική δεν θα μπορούσε να υπάρξει, γιατί η ιδιωτική τηλεόραση ζει κυρίως από τις διαφημίσεις. Συνεπώς, η τηλεόραση δεν είναι ένας ξένος μέσα στο σπίτι μας, αλλά είναι ένας από μας, για να μην πω πως είναι ο καθρέφτης μας.

Αφού, λοιπόν, η τηλεόραση είναι ένας από μας, γιατί την κατηγορούμε; Την κατηγορούμε επειδή, ακριβώς, δεν μπορούμε να την βγάλουμε έξω από το σπίτι μας. Θρονιάστηκε για τα καλά και μας έβαλε να καθίσουμε στον καναπέ μας. Ωστόσο, η τεχνολογία προχωρεί ανεξάρτητα από τις δικές μας τις θελήσεις και τις επιθυμίες. Θα ρωτήσει κάποιος: Μπορεί κανείς σήμερα να ζήσει χωρίς την τηλεόραση, χωρίς το αυτοκίνητο, χωρίς το ψυγείο, χωρίς το πλυντήριο, χωρίς το κινητό τηλέφωνο; Μάλιστα. Εγώ που σας μιλώ, έζησα το μεγαλύτερο μέρος της ζωής μου χωρίς όλα αυτά τα τεχνολογικά μέσα και δεν μου έλειψε τίποτε. Η τεχνολογία είναι κάτι που επιβάλλεται στον άνθρωπο, τις περισσότερες φορές χωρίς αυτός να το επιλέγει. Η τεχνολογία είναι ο φόρος που πληρώνει ο άνθρωπος για την πρόοδο του πολιτισμού. Η τεχνολογία είναι αποτέλεσμα της ανθρώπινης φιλοδοξίας να κάνει τη ζωή του καλύτερη και ευκολότερη. Το επιτυγχάνει άραγε αυτό;

Εξαρτάται από πια οπτική το βλέπει κανείς το θέμα. Ας πάρουμε για παράδειγμα το αυτοκίνητο. Το αυτοκίνητο έχει αλλάξει την δομή της ελληνικής κοινωνίας και της οικονομίας στο σύνολό της. Ο καθένας χαίρεται όταν αγοράζει ένα καινούργιο αυτοκίνητο. Συγχρόνως, μαζί με τα βιομηχανικά απόβλητα και τους ρύπους από τα καύσιμα, το αυτοκίνητο έχει την μεγαλύτερη συμμετοχή στην μόλυνση του περιβάλλοντος και στην καταστροφή της φύσης. Επιπλέον, το αυτοκίνητο σε παγκόσμια κλίμακα δίνει κάθε χρόνο περίπου δύο εκατομμύρια νεκρούς στην άσφαλτο και δέκα εκατομμύρια τραυματίες. Πολλοί από αυτούς μένουν εφόρου ζωής σε αναπηρικό καρότσι. Με την σειρά της η μόλυνση του περιβάλλοντος ευθύνεται για όλες τις φυσικές καταστροφές. Τα ζήσαμε κι εμείς πρόσφατα στην Μάντρα της Αττικής, στην Κινέτα και στο Μάτι. Όμως η ζωή συνεχίζεται, γιατί η ιστορία και ο πολιτισμός είναι κάτι πιο ευρύχωρο πράγμα από την προσωπική ζωή του κάθε ανθρώπου, του καταναλωτή των προϊόντων του πολιτισμού. Όταν οι μηχανές μπήκαν στην υπηρεσία του ανθρώπινου είδους, κι αυτό συνέβη μόλις τα τελευταία διακόσια χρόνια, δεν υπάρχει πλέον επιστροφή. Οι άνθρωποι πρέπει να μάθουν να ζουν με την τεχνολογία και με τα προβλήματά της.

Ας πούμε τώρα μερικά πράγμα για την διαπαιδαγώγηση των παιδιών στην εποχή μας. Κατ΄ αρχήν, η τηλεόραση δεν διαπαιδαγωγεί, ούτε καν με τα εκπαιδευτικά της προγράμματα. Η έννοια της διαπαιδαγώγησης είναι μία σύνθετη λειτουργία, η οποία συναρτάται με πολλούς παράγοντες κοινωνικούς και ψυχολογικούς. Προφανώς, διαπαιδαγώγηση κάνει το σχολείο, στο βαθμό που είναι προσανατολισμένο όχι μόνον στη μετάδοση γνώσεων, αλλά και στην μετάδοση ηθικών αξιών και κανόνων, όπως είναι η συνεργασία, η αλληλεγγύη και η κοινοτική ζωή. Διαπαιδαγώγηση κάνει πρωτίστως η οικογένεια, δηλαδή οι γονείς, στο βαθμό που αφιερώνουν λίγο χρόνο και ασχολούνται με τα παιδιά τους, προκειμένου να τα βοηθήσουν να κατανοήσουν τον κόσμο γύρω τους και να τα προφυλάξουν από δρόμους ολισθηρούς. Διαπαιδαγώγηση κάνουν και οι μορφωτικοί σύλλογοι, στο βαθμό που προωθούν την τέχνη, το θέατρο, την μουσική και τον πολιτισμό εν γένει. Διαπαιδαγώγηση ‘’παραμορφωτική’’ μπορούν να κάνουν και τα λεγόμενα κοινωνικά δίκτυα, όπως είναι το Facebook, το Instagram, τα videogames, το survivor και πάει λέγοντας.

Διαπαιδαγώγηση, με άλλα λόγια, σημαίνει να αποκτήσουν τα παιδιά την ικανότητα και τα κριτήρια εκείνα που θα τα βοηθήσουν να διακρίνουν το καλό από το κακό, το δίκαιο από το άδικο, το χρήσιμο από το άχρηστο, την αλήθεια από το ψέμα και να κατανοήσουν τη σχέση τους με τους άλλους ανθρώπους και με την φύση. Πρόκειται για μία μακρά και επίπονη διαδικασία, η οποία περνά μέσα από την ενηλικίωση και την εκμάθηση των κοινωνικών ρόλων και την διαδικασία της κοινωνικοποίησης του παιδιού. Αυτή η διαδικασία δεν τελειώνει ούτε στην οικογένεια, ούτε στο σχολείο, αλλά είναι μία διαδικασία εφόρου ζωής και με την έννοια αυτή, όλοι εμείς έχουμε υποχρέωση, ο καθένας από την θέση του, να συμβάλλουμε προς την κατεύθυνση αυτή. Να βοηθήσουμε, δηλαδή, τα παιδιά να κοινωνικοποιηθούν σωστά και να αντιμετωπίσουν τη ζωή με επιτυχία. Αυτό προσπαθεί να κάνει και το Δημοτικό Ελεύθερο Ανοιχτό Πανεπιστήμιο του Δήμου σας και σας συγχαίρω γι΄ αυτή την πρωτοβουλία.

Θέλω, τέλος, να κλείσω αυτή την εισήγησή μου με ένα παράθεμα του Ζαν Καζνέβ από το βιβλίο του ‘’Ο άνθρωπος τηλεθεατής’’: «Σίγουρα ο τηλεθεατής μπροστά στη μικρή οθόνη, φαινομενικά, με κανένα τρόπο δεν μπορεί να συγκριθεί με τον πρωτόγονο, που υπακούει στο ταμπού και καίει μια καλύβα, επειδή κάποιος πέθανε εκεί από ένα ατύχημα, ούτε με τον μάγο που καυχιέται ότι απόκτησε μια δύναμη υπερφυσική, ούτε με τον πιστό που προσεύχεται στη θεότητα και της προσφέρει θυσίες. Εάν η τηλεόραση παρεισφρύει στην καθημερινή ζωή, εάν κερδίζει τόσο γρήγορα ένα τεράστιο κοινό, εάν φαίνεται να συμπληρώνει ένα κενό στην ύπαρξη του σύγχρονου μέσου ανθρώπου, είναι γιατί τον βοηθάει να αποδεχτεί τον εαυτό του, τη δική του μοίρα ανάμεσα στο καθοριζόμενο\* και στο μη καθοριζόμενο, (\*δηλαδή σε αυτό που καταλαβαίνει ως νόημα και σε αυτό που, τελικά, δεν καταλαβαίνει»). Τελειώνοντας αυτή την σύντομη εισήγηση, η πρότασή μου για τους γονείς και τα παιδιά θα μπορούσε να είναι: Λιγότερη τηλεόραση και περισσότερο διάβασμα. Το διάβασμα ανοίγει τους ορίζοντες της ανθρώπινης σκέψης.

Δημήτρης Τσαρδάκης, Διδάκτωρ φιλοσοφίας του πανεπιστημίου της Φρανκφούρτης και Ομότιμος καθηγητής του πανεπιστημίου Πατρών.

(Δευτέρα, 8 Απριλίου 2019)

Σχετική βιβλιογραφία:

Kazeneuve, Jean: Ο άνθρωπος τηλεθεατής, εκδόσεις ‘’Πύλη’’, Αθήνα 1979

Keane, John: Mέσα Επικοινωνίας και δημοκρατία, εκδόσεις ‘’Πατάκη’’, 1995

Koen, Jean: Ζωντανή μπαταρία, εκδόσεις ‘’Κάκτος’’, 1997

Winn, Marie: Die Droge im Wohnzimmer, Reinbek bei Hamburg 1979

Mander, Jerry: Schaft das Fernsehen ab!, Reinbek bei Hamburg 1979

ΜacLuhan, Marshall: MEDIA, Οι προεκτάσεις του ανθρώπου, εκδόσεις ‘’Κάλβος’’, 1991

Maletzke, Gerhard: Psychologie der Massen- kommunikation, Verlag Hans-Bredow-Institut, Hamburg 1978

Lippmann, Walter: Η κοινή γνώμη, εκδόσεις ‘’Κάλβος’’, 1988

Συλλογικό έργο: Κοινωνία, Εξουσία και Μέσα Μαζικής Επικοινωνίας, εκδόσεις ‘’Παπαζήση’’, 1989

Συλλογικό έργο: Τηλεόραση και επι-κοινωνία, εκδόσεις ‘’Παρατηρητής’’, 1988

Συλλογικό έργο, Το μήνυμα του μέσου, εκδόσεις ‘’Αλεξάνδρεια’’, Αθήνα 1989

Τσαρδάκης, Δημήτρης: Ο άνθρωπος στα δίχτυα της Manipulation, εκδόσεις ‘’Σκαραβαίος’’ 1983

Τσαρδάκης, Δημήτρης: Μαζική Επικοινωνία και Πραγματικότητα, εκδόσεις ‘’Παπαζήση’’, 1990

Τσαρδάκης, Δημήτρης: Εξορκίζοντας τα ΜΜΕ, εκδόσεις ‘’Παπαζήση’’, 2002

Τσαρδάκης, Δημήτρης: Η θεωρία των κοινωνικών ρόλων, εκδόσεις ‘’Σκαραβαίος’’, 2004

Τσόμσκυ, Νόαμ: Κατασκευάζοντας συναίνεση και τα μέσα μαζικής επικοινωνίας, εκδόσεις Παρατηρητής’’, 1996

Χαλαζίας, Χρήστος: Τηλεόραση, Επανάσταση ή ΄Εγκλημα, εκδόσεις ‘’Ελληνικά Γράμματα’’ 1997

Wember, Bernhard: Wie informiert das Fernsehen? List Verlag Muenchen 1978